khistorydata/jeongjo-sjw-relations huggingface dataset:
정조 16년 · 목
疏略曰江都一方有國關防而不幸丙丁之禍至今痛心在昔勝國之移蹕於此前後屢十年胡騎倭船不敢一近於海沿所以我朝之自縣而府自府而營戒深備秘者政爲此也第緣昇平百年恬嬉成習軍伍之老弱逃故十不塡一至於沿海官船六十一隻十年廢棄實合新造者爲二十九僅可修改者十隻而其餘鎭船莫不漏傷軍器則亐砲皆折傷長短大小之器一無所恃府內千戶井泉不敷池沼多堙春夏少旱聚於城外南北山種植之樹日告濯濯城外禁山無一樹枝或値緩急樵汲何所恃乎上項諸弊善後之策猶可委之守臣逐年修補最切急而尤可悶者實在於軍餉之減縮蓋本府餉米本爲十七萬石間因各處請得地部及各軍門各道之貸移者其數夥然卽今所餘纔爲三萬石零若當不虞之時本營兵一萬三千六百二十及四營兵六千七百九十合二萬四百十名以折半留庫之米不過爲一朔十日之糧外此府內及外村民來入城中者可千萬計也萬有一有加於此者百官三軍不知何道而足食也或曰各邑所儲臨急移來云此言似矣而如値環島築圍水洩不通隆冬流澌船路莫行則雖欲移轉兩皆沒策見今各處儲積名存實無雖難責其一時準報而每年限十分之一二次第取償則不過五六年行都之穀庶幾陳陳相因及其分糶也定式以二萬石則留庫將爲七八萬石竝各營各官之還穀在本府者一體嚴半留之法足可爲三四萬人之半年餘食食足氣壯主能制客則列邑移穀之計始有頭緖矣且伏念聖上深軫民弊八道停操已多年所而臣府則爲二十二年之久經操之兵甚尠關防疏虞誠非細慮島城狹小異於他處操鍊往來近或十里二十里遠不及五十里一日聚軍翌日晝夜操三日鎬饋放送則年豐農歇之時不甚大弊矣至於四營則各令聚鍊於邑底守臣抽栍巡閱每年一府四年輪回則似有警飭之效幸垂睿念焉臣於內帑別庫事妄有愚見伏聞帑藏無非軍器緩急之需而今至三年久不反閱御庫體重非自下所敢開視者依舊例發遣反庫官趁未潦曝曬修補恐不可已也戶南庫亦鄕庫也東庫所藏不敢開視惟西庫則錢木所儲而春秋給代於各鎭堡將卒者故守臣與經歷例爲眼同出納臣於昨年九月十二日到任卽爲反閱則潦雨屋漏木疋杇傷者合爲六同二十疋近年來極貴之木各鎭卒不願受去願易以二兩代錢如此數年杇者蓋杇終爲無用之物臣意則及此木貴之時減價改色待新木還納而每三同許納一同則民情似必樂從與其委積而空棄毋寧減價而從民願也臣聞草芝及長峯收場多有冒耕隱結年年入於鎭將之犯手吏屬之潤橐故發遣吏校尺量則草芝所管起耕爲七十三結六十五負一束內田二十結一負畓二十六結十負則牧子八十七名折授位除實加耕二十七結六十七負一束合稅穀五百二十四石三斗零內夏等麰六十五石秋等正租七十石十二斗京司上納除實在穀三百八十八石六斗零長峯所管起耕爲二十二結三十五負七束內田四結七十六負一束畓三結七十一負九束則牧子及色吏色掌折授位除實加耕十三結八十七負七束合稅穀二百三十一石十二斗零內三十七石零京司上納除實在穀一百九十四石十一斗零兩牧場都合穀爲五百八十三右三斗零矣牧場加墾禁制甚嚴如渠殘鎭薄料蟣蟲賤品雖難一一追勘而旣曰冒耕隱結則不可仍置以長侮法弄奸之習五百八十之剩穀區處無策太僕富司也得此失此無足加損而臣營軍餉太甚不足若以此永付司倉年年收租以法折米逐歲加耗則不出十年將近三四千石米添補餉穀非細助也批以諸條所陳皆切實於陰兩之備許令廟堂回啓稟處內帑各庫反閱事當別遣摘奸矣
정조 16년 · 강
汰西所衛將部將曜金門守門將等命闕內瓦子偸賣與買取人竝嚴勘
정조 16년 · 목
兵曹啓言西所入直部將李偃所告內二十三日罷漏後有二人自內永庫近處下來故執捉問之答以曜金門軍士各取枯紫而來故不無疑端躬往永庫基址看審則毀置瓦子有偸竊之跡故往軍卒所接處搜覓則有瓦子六七張更爲盤問則答以連日輸置於曜金門外李進士家廊底尹乭伊處及其家接隣居姜正福處云替直後親往其家見之則兩處皆有所置瓦子卽爲輸入本處云曜金門軍士李命大朴先儀等嚴加査問則以爲氷庫近處有篤瓦積置故欲得酒盃之價今月十八日曉頭同爲上去拾取略干張匿置守門將直所近處開門時裹紫草往門外尹哥姜哥處每三張捧錢二分間間輸運合爲五次姜正福所供以爲今月十八日開門後曜金門軍士兩漢負瓦來言欲賣故只知退瓦而買得云私奴尹乭伊所供以爲今月十九日開門後曜金門軍士兩漢負瓦要買故家舍欲爲修改果爲買得其後間間輸來皆裹空石合爲三十七張云部將所告外軍士朴先儀又有所賣於林得三爲名漢云故捉來取招則得三所供內今月二十一日開門後曜金門軍士持瓦九張來言欲賣故果爲貿取云該所書員所供如部將所告近仗軍士等所供皆未目覩云雖瓦鑠之微凡係關內所在者何敢擅取而今此李命大等屢次潛賣若是綻露難逭重律雖以尹乭伊等言之知爲闕內之瓦而無難買取亦不可尋常處之一竝移送捕廳各別嚴處該所書員別無符同之事故放送近仗軍士分輕重決棍自十八日至二十三日入直守門將其不能覺察與知而不告均之爲罪竝汰去十八日以後二十四日以前西所入直衛將及部將李偃外亦爲汰去允之敎曰雖曰微物紀網所關常時不能檢飭之罪焉可逭也本曹入直堂郞拿處班戶異於愚氓則無論知與不知受置之罪揆以國體豈可只治其奴乎厥奴勿問所謂進士稱號人令該曹照律嚴勘草記事分付
정조 16년 · 강
命時囚申大謙從重勘律韓永建分揀放送
정조 16년 · 목
義禁府啓言副護軍申大謙供以爲以訓鍊院堂上奉整齊新恩前進之命前導到六曹前路柢迎後仍爲乘馬回立矣大臣推治帶率下人雖非行路犯馬莫非不善周旋之致而旣被責於大臣則身爲本營中軍不敢晏然行公故果呈訴求遞云矣請上裁敎以渠不參班則騎馬亦罪渠非臺諫則呈遞亦罪幺麼亞將若此則卿宰以下慢忽之習何以禁之乎以草記從重勘律放送又啓言假注書韓永建供以爲愚迷生疏莫重筵席擧措顚錯云矣請刑推得情敎以分揀放送
정조 16년 · 강
壯勇營以鳥銃沒技軍別單啓
정조 16년 · 목
中司後哨軍邊尙郁邊三中兒馬帖一隻賜給
정조 16년 · 강
命齊陵獻陵顯陵昭寧園綏吉園有頉處令陵園官地方官從便修改
정조 16년 · 목
京畿監司徐鼎修春奉審後有頉處開錄以聞齊陵碑閣北邊辟蹲縮中房退出敎以此與傾側有間令陵官與地方官眼同修改後狀聞獻陵水刺間三間傾側下房蹲縮顯陵守僕房傾側敎以亦如碑閣令陵官地方官斯速修改後狀聞昭寧園大碑閣後面滲漏椽含折傷椽木四箇朽傷綏吉園月臺南邊階砌石二立動退傾側敎以昭寧園綏吉園修改一款每欲定式而未果毓祥宮田庄之尙不出稅政爲似此役處此後此等些少之役以本宮物力守奉官眼同從便修改後狀聞揆以事體毫無不可令該曹該道知悉
정조 16년 · 강
命溫陵局內成姓諸冡樹木量宜除伐
정조 16년 · 목
京畿監司徐鼎修啓言溫陵局內有成姓人諸冡而樹木莾翳至無塋域昨年因其子孫上言特命略略除伐許令封築而樹木除伐猶有未盡處其子孫又爲呼籲有摘奸査處之敎矣臣於今番奉審之路仍爲摘奸則或有已伐而猶多逼近者或有初未除伐者所見可矜而陵內樹木事體重難故仰達矣敎以陵寢事體之至重非不知之思陵而有是擧本陵亦然者欲以聖后之心爲心思效仰體而仰承之方也蔭翳者開剔逼擁者除拔使衆冡獲照天日之光則於昭聖后陟降在上豈不悅豫臨格於芬苾焄蒿之際乎此所以事體與神理之互有輕重而不敢膠守常例也以此意分付陵官及主家勿闊勿狹適中擧行而畢役形止追後狀聞
정조 16년 · 목
予謂都提調朴宗岳曰予曾見李義駿於宮官時知其文華積年沈屈故昨於文兼望點下矣宗岳曰非但文華臣按湖藩時見其治邑亦多聲績矣
정조 16년 · 강
仍任前大提學吳載純
정조 16년 · 목
敎曰堂錄有命而首相或文衡中須有一人然後會圈云前大提學吳載純仍任
정조 16년 · 강
仍任瑞山郡守李義駿
정조 16년 · 목
敎曰記念舊僚之沈潛於下邑昨有添書點下之擧而聞其治績能免文士本色經遞可惜文兼李義駿仍任守令
정조 16년 · 강
命奉敎李重蓮洪樂游更爲牌招
정조 16년 · 목
重蓮等違牌敎曰今聞承宜言果然乃父之遞職旣由於渠則雖曰館規卽然如是逡巡不是異事而特敎遞改或有間於該曹之回啓立落至於右位去就自在於下僚之承違竝只推更爲牌招推移入直
정조 16년 · 강
有政吏曹參議徐邁修進
정조 16년 · 목
以申馥爲副修撰金憙爲禮曹參判曺允亨爲同義禁趙宗鉉爲知春秋金履素爲內醫提調金思穆爲同經筵徐有榘還付檢閱
정조 16년 · 강
放竹山府竄配罪人趙心泰
정조 16년 · 목
京畿監司以心泰到配啓聞敎曰不過申飭且有所幹之事務亦自有所重分揀放送事分付
정조 16년 · 목
禁府以大謙罪杖八十收贖奪告身三等放送啓允之敎以如有切議各減一等該府又以切減一等啓
정조 16년 · 강
考下抄啓文臣課試試券試官吳載純李秉模
정조 16년 · 목
以池上于今有鳳毛爲七言律詩題副校理南公轍副司果金羲淳李明淵丁若鏞副司正權倚三下同等
정조 16년 · 강
直閣南公轍上疏賜批
정조 16년 · 목
疏略曰臣唱第纔數日耳旣奉奎署之誥又承瀛館之命臣是何人驟叨榮華至此之極也臣學本昧方才乏需世而惟殿下追念先臣之故曲庇不肖之兒自在諸生春遇特異推恩任子不絕祿仕文園之徵稿事光簡册曲江之致侑感結泉塗便蕃之錫至及於偏母臣竊自期蹈赴湯大以效不報之報一切榮塗進取非心豈圖今日有此千萬不近之誤恩哉經幄之職不輕而重惟我殿下學越千聖道冠百王在廷具僚無足當意誰敢以螢爝之照仰贊餘光而禹工惜陰湯敬躋日郞帝王之盛節也況今遇物之誨貽謨之方惟在殿下之示法則典學終始不以聖自居顧不在儒臣之得人乎嗚呼義理之湮塞久矣不共戴之讎賊所必誅之妖逆假息於海島睿智猶有未周聖德不免爲累未聞有北首爭死之人出於言議之地此蓋如臣骫骳廁其間而然也臣竊惜之至若向來秋堂所坐至重屛之遐荒以戒玩愒固王政之赫然而第念聲討不亟非黨逆也議讞不審非慢命則枷械徽墨不可輕上於大夫伊日擧措行路皆驚而無人爲殿下誦者聖明在上樂聞忠讜有非林季忌諱之時瀛館諸賢言論風裁又皆遠過臣甚而尙不克胥匡以正臣之憃愚一朝居職那能盡其責哉況內閣淸華非玉署比耳設閣十有七年膺選者僅三十人又況美式之新頒庸界昭代之聲軌今若恣恃寵靈若固有之則在臣身非不切切然喜也獨奈明月之投夜何哉與其出而狼狽仰累聖春俯添家聲孰若循墻於受命之初哉伏乞竝命汰免批以爾卽予師文淸公之子也予視爾家無異家人爾乃登第接先武公而幸私而喜喜而不能寐爾所報答者亦不在於誠心二字乎疏中匡救之語年少學士之風裁不可遏姑置之爾其勿辭察職
정조 16년 · 강
弘文正字徐有榘上疏賜批
정조 16년 · 목
疏略曰臣濫廁奎選出入邇列志願滿足安有念及於尺寸之進而不意翰苑之除玉署之命不逾數日華誥聯翩夫三司之職孰非淸顯而經幄爲重經幄之任孰非華要而南床爲最歷溯前輩指不累屈而數十年來殆同權減之窠蓋出於重其選之意則曾謂如臣庸陋可以擬議哉況今內閣官制之新頒酌古宜今蔚然爲責餙文敎之本則冒當殊私累玷名器豈臣分之所敢安也昨違嚴召彌增惶懍蹙伏數日糾正無聞不得不略陳短章伏乞刊改臣職批以三世內閣罕矣又叨久而後更創之館銜爾其勿辭益懋稽古之工以備顧問
정조 16년 · 강
副司果金熙采上疏賜批
정조 16년 · 목
疏略曰臣於月前猥膺湖縣按査之任纔已復命而賦性儱侗處事憒劣每一循省無往非罪聖度天大郵罰不加而惶隕恧蹙歷日靡措第伏聞湖西道臣發關該縣申尙五李珹等移囚營獄欲爲更査云蓋尙五等卽該縣校任而按査之時其所納供丁寧明白與參見各人之招昭載文案則彼道臣之不待臣行之反面書啓之判下而必欲更査抑何意也噫彼金文淳重淳輩締結瑋賊白地構誣之計卒不得成則狼毒之所及氣焰之所使更圖翻案固無足怪而亦豈料行關逮治之擧若是忙急略無顧忌也哉按覈事體至嚴且重有非一道臣任自更究者而緣臣無狀致有此境辱命大矣貽羞極矣臣安敢晏然自恕不思所以自訟之道哉伏乞重勘臣罪批以爾疏中所謂錦伯事卽風傳耶的聞耶雖非事端之巧湊者繡啓事體至爲嚴重況於朝廷處決之後一道臣不敢私自逮繫而反案疏語母或夾實否則自有王府之關和何難以其法勘科所關雖甚不輕亦不可輕加臆斷卽令該曹一邊嚴關査問使之從實自首一邊捉上應問營屬收來所捧招供仍卽盤覈以聞爾於按覈復路時若能消詳行會俾識委折苟有常性者熟敢有異辭爾之辱命固非一端此尤著現而難掩者容俟査事決末先從爾嚴勘以爲奉使不謹者之戒姑爲待勘可也
정조 16년 · 강
院啓請施瑋賊諸子島配之典允之
정조 16년 · 목
大司諫金翊休司諫崔烜正言張至冕等啓言賊瑋窮凶極惡之罪尙忍言哉出沒京鄕譸張謊說構陷土主在渠猶屬薄物細故螮蝀於島逆糾結於劇賊與翼魯一而二二而一者也顯戮未加徑斃縣獄追施逆律雖有禁令應坐散配在法當然請賊瑋諸子亟施絕島散配之典批以若無今番事端何必以瑣屑依俙之事出於筵席之間亦豈必登諸絲綸乎無論如此如彼聞於繡衣之說鄕戰之外厥罪不輕宜令一伸公議依啓○漢城府啓言金重淳趙德㴠卽當放逐爲卿里庶民而臺啓方張不得擧行敎以此與發配有異則臺啓之停連似無所關矣
정조 16년 · 강
吏曹參議徐邁修上疏辭職賜例批
정조 16년 · 강
大提學吳載純上疏賜批
정조 16년 · 목
疏略曰臣於見任不可復叨者三臣不才不文罪積癏溺而到今衰朽轉甚代撰考試之役斷無自力之望一也文柄戎務一時竝帶古之名碩猶懼不堪二也今玆仍任之命亶爲堂圈則七年之中不間一錄四參圈坐有若非臣莫可者然三也且文衡之職遞罷之後雖有仍任之命例不得行公年前援例陳籲卽蒙體諒則此尤必遞之端也伏乞亟命鐫刊批以屢叨之地豈更辭巽況仍任異於復拜卿其勿辭今日會圈○敎曰昨日點下時非不如文苑故事爲然旣罷旋仍者之行公猶慮其或有司據不得已點下矣今見文衡疏辭果然此則方便至易矣當初前望之不入意雖有在而圈事何等大政且有今日內行圈之命大提學前望單子入之當點下本職則昨已下批矣不必更爲開政擧行原望筒只令付標仍任二字事分付銓曹大提學牌去來催促都堂錄斯速擧行
정조 16년 · 목
敎曰文衡疏批有今日會圈之命此意傳于都堂大提學卽爲牌招申飭行公政院以大提學吳載純再牌不進啓敎以廷臣處義所關不輕至於文衡尤有別焉不當固辭而固辭大係國體大提學吳載純從重推考更卽牌招四牌不進敎以從重推考五牌不進敎以更爲牌招遠牌勿捧傳旨○左議政蔡濟恭右議政朴宗岳大提學吳載純左參贊金華鎭吏曹判書金思穆參判朴祐源進參開坐以左右相之意不合未得完圈
정조 16년 · 강
左議政蔡濟恭右議政朴宗岳待命遣史官傳諭
정조 16년 · 목
政院啓言卽者議政府錄事來言濟恭宗岳等以爲都堂會圈之事伏聞不敢承聞之敎求死不得走伏金吾門外恭俟鈇鉞之誅云敎以堂錄雖曰大政亦胡大事公然半日相持徙煩酬應以致夕飯之過時寧有如許國體乎本館錄則年少名宦之會圈曰可曰否其多其寡意見之不卽歸一猶不是異事而堂堂都堂之上體國之大臣率卿宰會坐尙不能成出一錄雖未知緣何致此竊恐其責齊楚惟均寧不爲卿等萬萬慨然矧今更漏將下酬應甚苦卿等爲先勿待命斯速擧行事遣史官傳諭仍傳命召假注書韓耆裕書啓臣敬奉聖敎馳往傳諭于左議政蔡濟恭處則以爲臣疾病垂死而身不自有膽赴於都堂會圈與僚相言及向日筵敎蓋僚相伊時同登筵席而其所仰聽與臣判異未得歸一臣雖無似何可曰多曰寡有所爭難乎所大懼者旣奉筵敎不能對揚故耳以此遲滯致有夕水刺姑徐之敎論其罪負金木難贖史官儼臨又命斯速擧行臣豈敢更事遲回而積氣復動眩暈兼作跬步之間無以運動惟有遄伏常憲少勵臣分云矣批以見卿書啓始知事實無論卿與右相是豈如是之事乎向筵適因語到於堂圈以至公無私裏赤精白各效一分對揚之方亹亹諄諄丁寧辰告此非獨卿等所諦聞抑亦注書書於起居注史官載之時政記則卿等之所謂同云乎者何事異云乎者又何說予之寡昧終莫曉惑同異從他同異嚴明取捨則豈更有多少說話乎況圈事首相文衡皆主之僚相諸宰參論而已卽不易之古例文衡無一語卿是首相則今曰之圈可謂已出場而端揆之如此大非所知於平日以卿休休之量何乃不念始參差卒爛漫之義而侵夜撤坐致煩酬應乎竊爲卿等萬萬慨惋卿須安心勿待命卽爲擧行事爾其更爲傳諭又書啓臣敬奉聖敎馳往傳諭于右議政朴宗岳處則以爲臣不忠無狀不能事事致煩憂勤至於玉食之過時罪不容誅泥首俟勘伏蒙恩諭宜卽趨赴都堂以完圈事而第臣區區微見自以爲煞有斟酌商量對揚平明之治而多般譬曉終未歸一今雖更會畢竟參差則一也名曰大官成命之下不能將順罪上添罪罔知攸措云矣批以左相書啓之批悉之文衡之所不言卿所說難者誠非所望於老成之規模若此則今日以圈事欲使予徹宵乎況卿在保護重任熟知其酬應若煩膈氣如期而如是自畵不念貽惱者不可但以慨然言安心勿待命卽爲開坐一心對揚俾完圈事之意更卽傳諭夜漏已闌嚴飭注書卽刻馳傳○政院啓言左議政蔡濟恭右議政朴宗岳又使錄事來納命召敎以書啓已令勿待命命召仍卽往傳
정조 16년 · 강
命時囚尹履相等功議減等
정조 16년 · 목
禁府以尹履相尹東晩李東埴鄭觀輝等原情啓請議處敎以竝以公罪草記勘放又以各杖八十收贖放送啓允之敎以如有功議各減一等又以興德前縣監蔡顯一原情啓請議處允之又以東晩功減一等履相等無功議啓
정조 16년 · 강
命刑曹罪人柳孝遠減等定配李行淵收贖放送
정조 16년 · 목
刑曹啓言罪人柳孝遠扶安縣蝟島更定配所嚴刑三次後押送敎以渠焉逭重罪而渠雖不足說以訓局將校才自植木役所還未特爲減等刑推分揀近道定配又啓言瓦子買取罪人奴乭伊勿問進士稱號人照律事命下矣進士李義配身故其子行淵捉來推問則以爲常時不能檢飭之罪死無所惜云矣李行淵決杖八十放送敎以後勿如是之意嚴飭杖則收贖○左捕廳啓言自兵曹移來偸竊瓦子罪人李命大朴善義等各嚴棍二十度潛買罪人姜占福林得三等各嚴棍十五度仍囚本廳敎以移送刑曹分等照律又啓言罪人等旣承下敎所當草記修啓然後移送而入直從事官李儒祥檀自移送雖是應送之罪人後弊所闕不可置而不論李儒祥汰去
정조 16년 · 목
後苑軍士景得潛出草芚坐板等物命査實以聞仍命判堂越俸○兵曹啓言今廿四日入直局別將黃泰彥當該近仗軍士白春得行首近仗軍士崔順才各決杖十度又啓言依傳敎右捕廳從事官李東爀決棍十度汰去
정조 16년 · 강
罷兵曹參判黃昇源職郎廳嚴耆拿處
정조 16년 · 목
兵曹啓言曜金門守門將金光郁所告內曜金門下鑰後有一人自永肅門下來考其章標乃集成門雇立軍士而稱以欲爲出去未及門限云渠以省記外人不卽出去致此罪犯請嚴査照勘允之敎以局別將若能檢飭豈有省記外人之攔入潛出乎訓將推考更有不勤自本曹該大將論勘當該守直中官照律嚴處而攔入時不禁之守門將及行首守門將待明朝令判書決棍懲勵入直本曹堂上罷職郎廳拿處○禁府以嚴耆囚單啓命分揀放送
정조 16년 · 강
命水原失火民人依昨年例別施恤典
정조 16년 · 목
京畿監司徐鼎修啓言該府使李敬懋牒呈以爲邑內北里居巡令手李種老味家今二十四日酉時失火延及鄭福實等六戶云新接民戶之當農失所萬萬矜悶元恤典外從便題給家材蓋草等多般拮據之意嚴飭知委元恤典請令該曹會減敎以已有判下於別單者依昨年八戶例別施恤典事回諭
정조 16년 · 목
政院啓言左議政蔡濟恭以爲史官來傳聖諭臣生在地上何忍承聞此敎乎一刻假息大乖刑政玆敢席稿金吾望門乞伏嚴誅云又啓言右議政朴宗岳以爲伏聞口傳下敎裏情震迫走伏金吾門外恭俟鈇鉞之誅云敎以此啓辭遣史官還傳命召亦爲更傳假注書韓耆裕書啓臣敬奉聖敎馳往傳諭于左議政蔡濟恭處則以爲臣戴罪忘恥冒上附奏旣勤誨責又命卒圈以首頓地不知爲對都堂何等至重弘圈何等至愼而名以大官僨事至此以何顏面復尋冠服更接諸宰乎加以賤疾方谻臣於是有死而已況緣臣無狀致煩丙枕酬應其爲罔赦萬倍於親承筵敎不能遵奉之罪惟願速被邦憲云矣又書啓臣馳往傳諭于右議政朴宗岳處則以爲臣嚴畏囁嚅終不一暴事實則日月之明何以俯燭乎臣與文衡酬酢其言則同而其心則一也文衡之不言者以其避座也臣之所言者以其共席也其實則臣卽不言之文衡也文衡卽已言之臣也臣雖愚昧豈不知僚相與文衡之所主張而唐突干涉宇臣之赤忱仰體聖上若心爲國家爲世道服人心平物情而初旣致僨竟又貽惱至伏承膈氣如期之敎莫非臣不忠無狀泥首司敗恭俟嚴勘云矣批以一言以弊之曰此非若此之事兩相之以筵敎互相爲證者不但言不足聽聞大抵大臣以人事君今若於進賢退不肖之際曰以意見之參差則予當引接卿等期於歸正而後已昨夜卿等所云云者必不在此然則予豈可排比多寡等說形諸絲綸重貽有識之竊笑乎予雖否德汙不爲此卿等安心勿待命斯速擧行事更爲傳諭仍傳命召又書啓臣敬奉聖批馳往傳諭于右議政朴宗岳處則以爲今方進詣朝房云矣敎以卿之去就極爲慨然矣
정조 16년 · 강
行都堂會圈左議政蔡濟恭右議政朴宗岳大提學吳載純左參贊金華鎭吏曹判書金思穆參判朴祐源進
정조 16년 · 목
李義駿宋俊載柳河源張至顯金熙稷李景溟朴師默李顯道李福潤沈奎魯鄭來百韓商新李之耼韓致應尹悌東李相璜丁若鏞朴崙壽金履喬兪漢㝢尹魯東李明淵金達淳李翊模洪秀晩李肇源洪大協鄭東榦等取二十八人
정조 16년 · 강
命大提學吳載純亟施不敍之典
정조 16년 · 목
敎曰堂圈異於館錄經宿始竣古有是否間因責敎而胥命雖不撤會罷坐其爲有關於體貌瞻聆者誠非細究其由悉由於文衡之手自毀畵大凡都堂之席首相雖主加圈文衡亦掌取捨則旣赴其會退坐別處使端揆有若替勞然而左相從又引咎納符古規彝例無往而非掃地所可歎惜者事面也所不可放過者後弊也於是乎文衡何敢辭其責大提學吳載純亟施不敍之典以尊朝廷以嚴圈事
정조 16년 · 강
命海州失火民人畢奠接後狀聞
정조 16년 · 목
黃海監司李敬一狀啓以爲本州古村面新酒幕騎兵郭忠白家今月十七日失火延燒十七家人物幸免爛傷中戶小米八斗小戶七斗殘戶六斗合七石以該邑管餉穀會付耗穀題給請令該曹會減每戶小米五斗空石十立自臣營別爲助給敎以別加拔例顧恤畢奠接後狀聞事回諭
정조 16년 · 강
配柳孝遠于金化縣
정조 16년 · 강
遣承旨詣宗廟景慕宮雩祀壇奉審摘奸
정조 16년 · 목
雩祀壇節祭在明也
정조 16년 · 강
御熙政堂行召對及抄啓文臣課講召對閣臣朴祐源承旨申獻朝玉堂南公轍李▣永課講試官徐浩修朴祐源
정조 16년 · 목
召對講貞觀政要第三卷○行正月朔初再次課講試官率應講文臣入庭行禮訖以次呼名進講己酉選講書傳庚戌選講孟子初次副司正沈能迪副司果金履喬純略同栍再次副司果丁若鏞純略居首
정조 16년 · 강
遞都承旨李祖源以朴祐源代之前望也
정조 16년 · 강
命兵判棍問守廳將校及政院吏
정조 16년 · 목
政院啓言闕門下鑰後若有密符來納之事則注書出去從門隙受來自是前例而昨夜守禦使納符時注書則初不聞知院吏替受事體所在極爲駭然雖以該廳將校論之門隙納符不傳注書授之下吏者亦極痛駭請該廳將校及院吏竝令攸司從重科治敎以事關軍務事令兵判嚴棍取招後草記○兵曹啓言守廳敎鍊官金晉述政院書吏朴孝行等所供以爲全昧前例至有此境云各嚴棍十五度敎以後勿如是之意嚴飭放送
정조 16년 · 강
以徐龍輔爲刑曹參判前望也尋遞差
정조 16년 · 목
敎曰何時出牌今始肅拜稽忽甚矣刑曹參判徐龍輔遞差
정조 16년 · 목
以李肇源李明淵爲副校理丁若鏞爲修撰洪秀晩爲副修撰洪明浩爲兵曹參判具允鈺爲判義禁安命遠爲監役初仕也
정조 16년 · 강
右議政朴宗岳上箚賜批
정조 16년 · 목
箚略曰都堂會圈有國重事也曰多曰寡一往一復之際意見不同自速大戾泥首金吾雖與罷坐有間一則臣罪二則臣罪而恩諭旣摯飭敎且嚴臣他不暇顧冒沒隨參完了圈事而第其古所未有之事自臣身而始若使後人以臣爲口實則僨誤之辜尤不可勝誅矣此際伏見昨夜所下傳敎有文衡譴罷之命臣不勝惶蹙之至臣於待命書啓中已有所附陳者伊日事端芶究其本都是臣耳其何敢諉罪於文衡而厭然自掩苟免爲幸乎伏乞亟加嚴勘批以經宿完圈中書曾有可倣之例乎取舍於優劣固可矣外此謾話之發於公堂至登奏對之際者竊爲卿等慨然文衡譴罷意在尊朝體重圈事在卿何有卿須安心勿辭視事仍命遣史官傳諭
정조 16년 · 강
命閣銜拜館職人書名登瀛錄以內閣錄懸註
정조 16년 · 목
直提學朴祐源啓言弘錄參圈人姓名列書於登瀛錄卽館規也內閣官制新頒之後閣圈尤重於瀛選自今以後以閣銜拜館職之人一依吏曹弘文錄例令弘文館隨卽書名於登瀛錄以內閣錄懸註請永爲定式從之
정조 16년 · 강
召見泮製入格儒生于熙政堂宣醞賜饌仍命聯句識喜
정조 16년 · 목
予曰優等十人中有在外或身病人云齊到後可以比較待其來會自政院微稟領賞人則幷令先爲頒賞可也入格儒生朴知源等以次列跪命檢校直閣徐榮輔領給賞格三上二人各八子百選一件紙一卷筆二柄墨一丁三中五人各正音通釋一件紙一卷三下二十一人各紙一卷頒賜訖命諸儒生入侍申䕫朝等以次進伏䕫朝進奏姓名予曰爾文善作而茍有錢而曰有之句尤是他人道不及者爾之從兄弟中獻朝雖先登科而其文則群從中稍遜矣呂龜永仰奏姓名予曰是誰之族乎承旨李晚秀曰駿永之弟矣予曰汝文亦善作而鋪頭不識錢爲何物之句諸作之所未有也晚秀曰此人文識勝於其兄矣柳遠鳴仰奏姓名予曰爾詩甚老熟有手叚而末句押韻使字有近於去聲之嫌可欠矣金鑢仰奏姓名予曰爾詩頗鏗鏘可喜而比之遠鳴之巨麗則當讓一頭矣觀爾容貌亦淸秀可謂文如其人矣崔光泰仰奏姓名予曰爾文可謂雄文而但四海之內皆弟云者皆弟二字豈不刪截太短乎表爲幾首光泰曰爲四百餘首矣予曰以爾之文何難取一第加意著工可也兪漢純仰奏姓名予曰爾作中露出主人能識上梁文體叚矣方有職名乎承旨申耆曰以同福縣監因臺臣外補本邑遞來而時無職名矣予曰無遞付之敎故仍爲作散乎令該曹付職可也申頤朝仰奏姓名予曰三萬竈卽孫臏減竈而爾以虞詡增竈作之何也通鑑則曰二萬竈云而史記本傳則曰三萬竈矣爾只見通鑑不見本傳乎頤朝曰然矣予曰文則合作故特置優等矣朴知源仰奏姓名予敎晚秀曰此人日前幸行時以陵司入侍故暫見則爲人極佳若登第則當爲有用之人予則曰今行喜得一佳士矣晚秀曰文識操行素有名稱矣李愚在進奏姓名予曰容貌頗精妙矣爾兄絕短小而爾則稍大於爾兄矣權中倫仰奏姓名予曰爾之文體異於人矣仍命讀奏試券予曰今番應製欲簡取故合作而見漏者亦多今世文士亦可謂不少矣且見諸生容貌亦皆俊秀矣晩秀曰榜中被選者幾皆知名之士矣予曰入格儒生旣入侍試券幷令殿庭親受以去可也榮輔承命出分給訖予曰當宣醞宣饌諸生姑勿退出也仍爲宣醞於殿庭予曰古人不云乎醉之以酒以觀其德今日事觀德之會也爾等須念不醉無歸之義其各隨量盡飮以紅潮上面爲限可也又曰右副承旨申耆必嫺於觴政行盃之事右副主之觀其酒戶之大小而使之飮俾各盡醉如有不均不適右副當有罰罰之以酒適中其願當用冷水爲罰矣耆承命出引諸儒生列坐於庭以次行盃至三巡予曰諸生不醉者多未可停杯令內閣政院戶曹多取酒以來更爲行杯老者用小酌酌之少者用大酌酌之大酌則用內閣八環銀盃承旨閔台爀檢校直閣徐榮輔亦爲同監行杯可也又曰申在維權中倫文體甚詭安光宇韓啓重太醒醒然吳泰曾旣爲進士而奏對之際自稱幼學金思玄誤對名字徐有望卽檢校直閣之族故所飮全少此人等竝用大盃罰之也又曰諸生果皆盡醉乎晚秀曰吳泰曾以故大提學吳道一後孫家世善飮酒今亦已飮五盃而尙不至醉矣予曰此堂郞吳道一醉倒之所也渠若念渠之高祖豈敢辭杯勺乎更以大盃饋五巡可也泰曾承命飮訖榮輔曰泰曾不勝酒不省四到所見萬萬未安姑令退出似好矣予曰醉臥何妨乎任之可也在昔肅廟朝故判書吳道一以經幄之臣蒙被眷遇前席賜酒盡飮而醉至於頹臥不起至今傳爲美談而今其後孫又於此堂醉臥誠非偶然矣當使製進一詩而如不可强使武藝別監負出可也又曰今日事眞盛擧矣晚秀曰非特爲儒生輩之榮寵實爲昭代之盛事臣等亦與有榮焉予曰不可無志喜之擧適又時雨霏微以春雨瓊林宴綠袍爲題當與閣臣承史及入侍諸生聯句御製當於首句押春字以下矣諸生各隨詩成進前書呈可也諸生以次製進晚秀曰儒生等所製進多不成體叚矣予曰醉中呼成未可苛論且其中亦有過醉不能製者從後淘洗未晩也
정조 16년 · 강
命閣臣李晩秀奉命歸路致祭于崇德殿新羅諸王陵一體奉審
정조 16년 · 목
敎曰伽倻始祖駕洛國王陵昨有致祭之命而承旨明當受香矣更思崇德殿卽新羅始祖妥靈之所而我世宗朝立廟祀之每歲春秋降香祝幣先朝戊申立神道碑今行過月城云一體致祭祭文當親撰矣且聞陵在本州一體看審致祭而南解王陵儒理王陵脫解王陵婆娑王陵味鄒王陵奈勿王陵法興王陵眞興王陵眞智王陵眞平王陵善德王陵太宗武烈王陵文武王陵孝昭王陵聖德王陵景德王陵憲德王陵興德王陵禧康王陵神武王陵文聖王陵憲安王陵憲康王陵定康王陵孝恭王陵閔哀王陵景哀王陵一體看審而道路稍迃處令地方官看審報來還朝時同爲書啓
정조 16년 · 강
命閣臣李晩秀奉命歸路致祭于玉山書院止
정조 16년 · 목
敎曰奉命之行旣入本府其在曠感之意豈可不爲乎玉山書院一體致祭事分付
정조 16년 · 강
命殺獄罪人許俶加刑得情
정조 16년 · 목
刑曹啓言殺獄罪人許俶加刑取招則以爲前者承款果是誣服實無所犯云渠之殺死情節各別嚴覈而頑忍如前無意輸款情狀凶獰請更加嚴刑期於取服敎以更加嚴刑期於得情
정조 16년 · 강
命入直內乘李溏三陟府守直軍充定出番內乘李海範決棍前內乘李堯憲安眠島水軍充定馬醫司僕金麗輝渭原郡爲奴
정조 16년 · 목
敎曰堂堂太僕不能馴一乘馬乞與亞將喂養者事未前聞旣發覺之後不可尋常處之當該入直內乘令兵判決棍汰去出番內乘決棍干涉不緊之事致有現發之擧前內乘李堯憲湖沿充軍馬醫司僕不但此罪所爲無非罔赦當該馬醫司僕各別嚴棍遠地勿限年爲奴兵曹啓言依傳敎入直內乘李溏決棍十五度汰去出番內乘李海範決棍十度前內乘李堯憲洪州牧充軍馬醫司僕金麗輝嚴棍十五度遠地勿限年爲奴次移送刑曹敎以李堯憲安眠島水軍充定今番松禁申飭之後雖一技柯一葉柴除非民人潛偸外水使以下私用若不禁戢當令卽其地方水使大張威儀回示決棍以此嚴飭李溏之只掍汰終涉倖逭渠以時任爲此無於前之擧關東封山邑守直軍充定如有營邑之年來法外犯斫者使之呈訴卿處以爲自效之地可也
정조 16년 · 강
戶曹進香室傳香時新定節目
정조 16년 · 목
一宗廟及各處祭享傳香時以貼香紙裹香稍廣其封奉安於祝文封紙上以隔紙油紙依例同裹納於祝板之間次以紫紬袱裹封納樻而香盒則幷勿用親傳香時亦用此例一親祭時則依前用香盒及香筒一各陵園墓正七兩朔傳香處造送外樻與袱受香時持來而一依他傳香例封裹奉傳樻則隨毀修補七年一次改造一傳香時所用祝板裹袱與外樻隨其各處所祭享番數參以各種之渝傷遲速分定年限修改一祝扳及外樻前面香欌門隻皆以各處所刻標俾無相混之弊一外樻則長廣高低隨其祝板大小改造而祈雨祈晴等祭享及其他別祭享時所用不可無預備之件大樻二坐中樻三坐小樻十坐祝板十部袱子七件別爲造成以備不時之用而此則臨時推移取用者不爲刻標祝板外樻隨毀修補袱子七年一次改造一文廟朔望傳香亦以正七兩朔都封而封裹等節一依新定儀式一香欌宗廟永寧殿社稷永禧殿景慕宮各宮廟爲一欌三層各陵園墓爲一欌四層皇壇聖廟關王廟諸山川城隍發告及各所祭享爲一欌三層諸臣致祭爲一欌一層而外樻與袱子分納於各其欌內傳香日以次奉出一禮房承旨每於四孟朔日進詣香室一一奉審後有無頉修啓一如是定式之後傳香時或有欌樻相混袱子渝弊之事則傳香承旨另加察飭當該守僕移法司重繩一大小祀典所用關東所封紫丹香戶曹所進沈香禮房承旨進詣香室詳審監封後入盛樻子著銜封鎖封香時亦爲親進擧行事承旨李亨元陳達蒙允依此定式施行而沈香所盛黑眞漆樻一部紫丹香所盛朱漆樻二部具銷鑰新造取用而隨毀修補一慶基殿肇慶廟香祝樻自本邑持來不爲磨鍊一今此節目三件香室禮曹本曹分上以爲憑考遵行之地此外諸條幷依前例擧行○宗廟景慕宮一年祭享三十四次祝板外樻與纓子隨毀修補袱一年二次改備永禧殿英陵光陵宣陵穆陵長陵寧陵崇陵明陵懿陵永陵毓祥宮懿昭廟文禧廟一年祭享八次或七次祝板外樻與纓子隨毀修補袱二年一次改備社稷濬源殿慶基殿樻自外邑持來袱以預備中取用長寧殿健元陵齊陵貞陵獻陵順陵靖陵溫陵禧陵泰陵徽陵翼陵惠陵元陵弘陵顯隆園七祀一年祭享六次祝板外樻與纓子隨毀修補袱三年一次改備永寧殿昭寧園延祐宮綏吉園懿昭墓孝昌墓三角木覓漢江城隍北郊一年祭享五次或四次三次祝板外樻與纓子隨毀修補袱四年一次改備肇慶廟樻自外邑持來袱以預備中取用儲慶宮文廟東廡西廡無祝只有樻袱關王東廟關王南廟風雲雷雨宣武祠纛所啓聖祠四賢祠一年祭享二次祝板外樻與纓子隨毀修補袱五年一次改備皇壇北道八陵厚陵顯陵莊陵思陵敬陵昌陵恭陵孝陵康陵章陵順康園順懷墓昭顯墓愍懷墓雩祀先農先蠶司寒開氷玉樞丹一年祭享一次祝板外樻與纓子隨毀修補袱六年一次改備
정조 16년 · 강
命湖南伯馬島鎭還强稱年條督徵無處者區別蕩滌其餘各鎭還餉虛留方便收捧
정조 16년 · 목
全羅監司鄭民始狀啓以爲馬島鎭還上磨勘狀報來後別遣摘奸反閱則還上米二千四百五十二石零內不足爲一千六百二十四石零租一千七百九石零內不足爲一千五百二十二石零故虛留委折嚴覈以報事分付地方官矣康津縣監洪秉臣牒呈內當該首鎭吏及各年監色逋欠下屬等處査實取招壬午以後還穀虛錄未必是盡爲凶年未捧而前後監色擧皆散亡幻弄情節無路窮覈合各穀三千一百四十六石零內生存各人所逋各穀五百二十石零散亡各人所逋各穀二千六百二十六石零云矣莫重還餉三十餘年徒擁虛簿揆以法意萬萬寒心至於時任萬戶權道性許多反逋彌縫掩覆之狀極爲駭然爲先罷黜幷與各年虛錄磨勘當駭鎭將姓名後錄登聞其罪狀令攸司御處虛留穀物先從當捧者另加督捧之意嚴關分付于右水使卞至健及地方官洪秉臣處至於指徵無處者査實釐正詐料壬午以後反作監色及鎭屬中所逋數多者待其準捧以爲依法典勘處之地壬午以後鎭將崔啓崙白再天鄭德信李春發金元瑞馬興麟李漢雄金璟朴鳳長徐繼修李重瑞李弘達鄭國鉉吳景勣權道性敎曰其中强稱年條而實不知始於何年者及督捧無處者區別蕩滌後狀聞事回諭又狀啓以爲昨年歲末各鎭還餉皆以準捧報來故群山古群山法聖多慶浦木浦挌浦黔毛浦南桃金甲島梨津於蘭馬島蟾津等十三鎭自臣營發遣褊裨摘奸蛇渡防踏鉢浦呂島鹿島會寧浦古突山等七鎭分付左水使趙㠎使之摘奸古今島臨淄蝟島加里浦荏子島薪智島等七鎭分付右水使卞至健使之摘奸則多慶浦各穀一千四十二石零木浦各穀二百八十八石零蛇渡各穀一百三十三石零鉢浦各穀二百二十四石古突山各穀一百三十六石古今島各穀五十四石零臨淄各穀九百九十四石零薪智島各穀一千二百七十三石零智島各穀四十四石挌浦各穀一千九百五十石零黔毛浦各穀二百五十九石零金甲島各穀九十四石零於蘭各穀一千七百四十四石零馬島各穀三千一百四十六石零幷虛留云故諸鎭將及監色幷拿致査實則俱是流來反作馬島萬戶旣已啓罷其餘諸鎭將皆願擔當收捧期於充上庶幾有釐正之道今若一倂遞改付之生手則反致害事之患姑令時任鎭將盡力收殺俾爲贖罪之地觀其擧行勤慢如有未卽充上者則別加嚴勘似可爲方便收捧之道令廟堂稟處敎曰依狀請施行如有年條未詳督捧無處者別加査櫛更爲從實狀聞以待處分不然置之事回諭
정조 16년 · 강
遣承旨詣懿昭墓奉審摘奸
정조 16년 · 강
命明陵翼陵順懷墓官員一竝拿處罷昭顯墓守衛官慶弼國職
정조 16년 · 목
宣傳官趙運永書啓臣馳詣明陵蜂峴防路處詳細巡審則設棘防遮雖無牛馬通行之痕而間有人跡故各別申飭又詣昭顯墓植木處看審則頗有茂密之望白虎外稀疏處今春始爲栽植以春耕之相値姑爲停役云而適値替直之日守衛官慶弼國已爲出直新入直守衛官金始彬未及入來故招致守僕等來頭加植之意各別申飭敎曰明日坐齋卽何陵忌辰也追慕此時深篤其在事事仰述之道豈可以微事忽之先朝於事關本陵聖慕之無處不伸卽八域臣庶之所仰聞者以此道路一事言之先朝飭禁何如則無論廣狹旣有行人往來之迹陵官若能禁戢豈有是乎春秋摘奸載在定式昨秋以後尤豈敢如是泛忽至入於今番春奉審摘奸乎當該官員一竝拿處如有今年除拜者爲先從重推考○政院啓言卽見宣傳官趙運永書啓則該守衛官慶弼國不待替直先爲出去請依例罷職允之敎以令該曹口傳差代
정조 16년 · 목
一所通德郞李惟啓居首二所通德郞趙濟民居首
정조 16년 · 강
命閣臣李晚秀奉命回路致祭于陶山書院仍命參班儒生應製
정조 16년 · 목
敎曰欲尊正學宜尊先賢以奉使行之入其境昨有致祭玉山書院之命而更思行於玉山不爲於陶山其可乎哉向來邪學之漸染也惟嶠南人士謹守先正正學不撓不奪不涅不污自是以往增我曠慕方春廚傳恐貽民弊有意未免咨且聞其道里不至於迃回仍遣閣臣李晩秀奉命回路馳至禮安縣先正文純公李滉書院致祭祭文製下先令內閣知委道臣處道臣似在巡路亦卽直關該邑爲先正子孫者及隣邑人士之來參致祭者預須會待祭之日閣臣坐典敎堂招諸生立于進道門內庭以齎去書題揭示各令應製收捧試券還朝日以啓如是則小邑支應爲弊必當不少令廟堂申飭道伯區劃穀物
정조 16년 · 강
命禮安縣監當日辭朝
정조 16년 · 강
召見檢校直閣李晩秀于重熙堂
정조 16년 · 목
予謂晩秀曰今此致祭特命閣臣祭品凡節另飭精備俾盡致敬且齎去此御題儒生試取以來晩秀曰伽倻國始祖陵特命侑祭實是令典臣敢不各別處誠乎又有儒生試取之命嶠南人士必當聳勸矣予曰嶠南異於他道民瘼之可以採探者風謠之可以陳聞者詳細知來也
정조 16년 · 강
移配砥平縣投畀罪人李書九于揚州牧
정조 16년 · 목
政院以羅州都草島漂人問情狀啓遲緩殆過一望請推也
정조 16년 · 강
遣承旨詣元陵奉審摘奸局內諸陵一體奉審
정조 16년 · 강
命成均典籍韓致應監試官尹悌東禁亂官吳在鎭應辦官鄭時養等拿處
정조 16년 · 목
因應辦所摘奸宣傳官書啓敎曰以應辦事先朝飭敎何等截嚴則稱以前例有此受賂成均館當該久任郞廳二所進去憲府監試官禁亂官拿問嚴處與者受者當同罪應辦官亦爲指名拿處
정조 16년 · 강
以韓性重爲純陵參奉初仕口傳也
정조 16년 · 목
咸鏡監司李文源狀啓該陵參奉李尙熙本以永興人移居長湍除職之後渠獨來留於本鄕而昨年還歸仍無就直之事今以畿甸之人虛帶本道陵官僚官有病將無推移入直請改差敎以令該曹口傳差出
정조 16년 · 강
咸鏡監司李文源以永興本宮防築退定日子馳啓
정조 16년 · 목
狀啓以爲永興本宮後麓防築之役定以今月晦間爲始矣今年節序差晩江氷尙未盡解植栅築石等役俱是水中周旋之事軍丁赴役實爲可悶故以三月初八日擇日始役計料臣營親裨及將校與永興校吏分排看役役處浩大地方官之獨當檢飭勢難擧行定平府使鄭麟釆別定監董官一體董役緣由馳啓
정조 16년 · 강
召見時原任大臣閣臣于誠正閣大臣領敦寧洪樂性領府事李福源左議政蔡濟恭右議政朴宗岳閣臣原任直提學徐浩修檢校直提學李秉模原任直提學朴祐源原任直閣徐鼎修徐龍輔鄭東浚尹行任檢校直閣徐榮輔待敎徐有榘
정조 16년 · 목
爲承候來待也○領敦寧洪樂性等問候訖予曰元子言語與行步漸長進近日雖層軒善爲陞降昨日則獨步至軒前稍俟日暖當使卿等入見樂性曰臣欲往臣子任所而癃病如此辭陛之節將不得如例爲之是甚悚惶予曰卿是耆老大臣且不能行步除辭陛下往亦何妨之有卿家祠版亦奉行乎樂性曰然矣予曰貴主祠宇事體自別不可無威儀若用司僕轎軍則忠贊衛及侍陪當依例待令卿是太僕提擧分付本寺自政院亦爲分付又使畿營定送差員亦當遣承旨致祭矣樂性曰臣之兼管都提擧甚多至於譯院取才等事久未擧行此甚可悶予曰卿是首相都提擧自然多兼且譯院則卿是屢世卿相之家聞見必廣任譯輩之可堪不可堪亦當詳知若廣採物情而爲之則其所公平勝於一時取才矣樂性曰取才非但於渠輩大有關係法意亦有在不可以聞見爲之伏願遞免予曰從當量處矣又謂領府事李福源曰卿於曩日事後初登筵席而其時事卽非卿過乃卿子之過矣福源曰莫非臣迷錯之罪矣予曰李晩秀今行可謂好事矣嶺南之獨不染於西學實由先正遺風尙在而然今番齎送御題於典敎堂咸聚多士使之試取以來此無異謁聖科非但於奉命之行爲好事不言之中亦當有效矣又曰日前應製右相之子四人皆製進可謂福人仍謂左議政蔡濟恭曰卿晩來見科慶唱榜時當賜樂須爲盛遊翰林輩已序陛新榜後固當爲翰圈館錄亦當次第爲之翰圈則翰林旣備員自當爲之而至於玉堂都堂錄卿自當之矣適閱官案則卿宰堂上實職中左相知舊初無一人大抵有用左相之名無用左相之實凡爵秩自下僚栽培然後進送可以漸闢今番都堂錄則左相旣主張須平均爲之與僚相相議削則同削加則同加俾有主張之效又曰日前綾恩君回榜時後陪子孫甚多且拜禮時判尹都憲左右扶掖如許福人可謂罕有矣濟恭曰年前具庠事臣詳細聞知渠於其時實難保有如非聖渥則綾恩豈有今日乎予曰我國世祿之家譬如列國分土諸侯之賜姓一家受病則其姓盡棄此予所以必欲全保世臣也因此而有提及者丙申間右相家爲機括自右相兄之遞去守使也其勢甚危右相果知之乎大抵明義錄非獨聽政時事也丙申三月初十日傳敎廷臣庶皆知之而師翰輩二字凶言卽不敢道之言也鄭履煥之於洪奉朝賀以殺字書之者卽不成說之字理也旣是外祖則豈可如是云云乎趙暾以何不斬鄭履煥之頭爲言趙於鄭平日聲氣略同而其訁亦如此至於復賊罪惡廷臣皆知之乎濟恭曰復賊窮凶極惡之罪今日臣子孰不明知乎予謂右議政朴宗岳曰卿家於予爲恩人也戊辰貴主喪後己巳代理卽成此則予於祭文碑文略言之矣卿之新卜後予雖深居九重物議亦有槪知且人或謂卿之聲氣近似云明義錄出後忠逆已分義理旣明至於無罪之親朋族黨收拾以用亦好卿之枚卜予非忽於明義也題目之出似未必人皆洽然而卿須勿動毫髮惟思康濟國事而亦須體不忘在莒之義可也予見卿於宮官時其後己酉始以分承旨入來殆同刮目相對卿之詞律卽盛唐行文卽朱文其時有吾相已定之意故再昨年特爲陞擢而至於蹔委藩任亦出於先試宣力之意也
정조 16년 · 강
以具㢞還差槐院公事提調
정조 16년 · 목
左議政蔡濟恭啓言近日槐院提調俱是老病寫官考講無主管之人前公事提調具㢞一院諸議皆稱公平請還差允之
정조 16년 · 강
命畿邑年還量宜加分
정조 16년 · 목
京畿監司徐鼎修啓言本道年還自來不敷每當春耕留庫中量宜加分後狀聞自是已例請令廟堂稟處敎以量宜加分
정조 16년 · 강
命忠壯公沈岱後孫各別顧助
정조 16년 · 목
京畿監司徐鼎修啓言忠壯公沈岱後孫沈錫泰上言有査奏之命矣沈岱祠宇方在楊根地其奉祀孫只有十一歲兒數間斗屋不蔽風雨祠版無妥安之所旌門無設立之處云矣敎以聞甚可矜令地方官各別顧助俾蔽風雨可也
정조 16년 · 강
命江華魚商趙國良特施帖加之典
정조 16년 · 목
京畿監司徐鼎修啓口通津浦民蔡再雲等上言有査奏之命矣卽見江華留守移文及注文島僉使査報則以爲再雲等十五人曾於年前入海捉魚至注文前洋夜遇風雨船隻盡破人物漂流之際江華魚商趙國良聞呼號之聲剌船疾入以其船小人多卸棄自己卜物十五人名一時拯出伊時各人等屢呈本府文狀至今昭載云矣敎以特施帖加之典可也
정조 16년 · 강
命領敦寧洪樂性下往揚州時給由馬澆奠床依例備給
정조 16년 · 목
敎曰領敦寧將以陪奉貴主祠宇下往揚州地給由馬澆奠床依例擧行事下諭于京畿監司致祭文當親撰遣承旨設行承旨則以內外孫中時帶院職者進去事分付
정조 16년 · 강
飭應辦所犯科之弊
정조 16년 · 목
敎曰武所主掌官異於應辦故雖入於摘奸中姑爲參酌此後親臨試射與各項設場若有犯科而不卽摘發草記論罪則戶曹判書訓鍊院堂上施以制書有違之律事令廟堂知悉
정조 16년 · 강
命北苑淸齋時承史永肅門外齋宿
정조 16년 · 목
因香室大報壇節祭受押單子敎曰受香日詣奉室行禮明日當爲淸齋齋宿處所北苑近處當從便爲之承史永肅門外公廨齋宿再明日出宮門路由集成門以此分付
정조 16년 · 강
遞奉命承旨李睌秀以李亨元代之前望也
정조 16년 · 강
禧陵參奉李志淳莊陵參奉申應漢相換口傳也
정조 16년 · 강
命式年文科唱榜後卽行館錄翰圈
정조 16년 · 목
敎曰副提學今日政差出待唱搒後分館卽爲會圈堂錄亦令爲之事令本館都堂知悉又敎曰翰圈待唱榜翌日爲之事分付
정조 16년 · 강
兵曹進式年武科殿試規矩
정조 16년 · 목
鐵箭三矣八十步取一矢以上貫莗五矢一百三步一巡一中柳葉箭五矢一百二十步一巡一中鳥銃三柄一巡一中鞭蒭一次二中講書除吳子取粗以上
정조 16년 · 강
命箕伯題給大同察訪金鳳顯葬需
정조 16년 · 목
平安監司洪良浩以鳳顯身死馳啓敎曰渠雖卑微許久服勤卿其拔例題給營葬之需事回諭
정조 16년 · 강
命畿伯輸送判府事兪彥鎬祿俸
정조 16년 · 목
京畿監司徐鼎修以彥鎬不受祿俸馳啓有是命
정조 16년 · 목
因徐有膺李源明李允行金洛一高允赫權祐囚單敎曰後勿如是之意嚴飭以公罪草記勘放又因李祉永李翊模鄭魯榮囚單敎以旣遞職付過放送
정조 16년 · 목
以李義弼爲副提學李源爲副總管
정조 16년 · 목
具冕服乘輿出集成門至朝宗門降輿就版位行四拜出朝宗門外乘輿由集成門還內
정조 16년 · 목
先是因成均館三日製取稟草記有過齋後更稟之命至是更稟有是命
정조 16년 · 강
遞承旨趙尙鎭以洪明浩代之前望也
정조 16년 · 목
尙鎭不爲仕進也
정조 16년 · 강
命學禮講試官監試官竄配及罷削人等竝分揀
정조 16년 · 목
敎曰雖甚駭然襲謬所致館錄有命飭亦行矣學禮講試官監試官竄配及罷削人竝分揀
정조 16년 · 목
以李秉喆爲執義崔烜爲司諫金禧燮爲掌令朴孝成沈達漢爲持平嚴耆爲正言朴祐源爲禮曹參判
정조 16년 · 강
遞正言李明淵以崔顯重代之以宋民載爲掌令金孝建爲持平竝前望也
정조 16년 · 목
明淵避嫌略曰臣於月正臨門之朝其敢不趨進而第其時本院之啓有前後臺臣遞差還收之請臣亦伊前詣臺蒙遞中一人故嫌於自救竟阻文陛果然不參諸臺譴罷之斥發於同臺而蒙允矣前啓雖已出場新遭轉增惶懍厥後出肅請對只緣匡救誠焉非敢謂情勢之已伸而瀆擾罪大罷削罰輕乃者監試之牌與除命竝臨往役不宜逡巡叨謝但爲伸分仍詣銷院虛縻已久臣心慚恧日去益深且況同往之憲臺方被拿問之命試所不察之罪臣與彼豈有異同請命遞斥臣職敎以勿辭亦勿退待尋敎曰正言李明淵許遞前望單子入之待下批牌招察任仍爲監試官
정조 16년 · 강
御春塘臺行壯勇營夏等試射
정조 16년 · 목
柳葉箭入格將官將挍別武士閑良李春英邊五中旗牌官司果李宗采壯勇衛閑良卞桓圭邊四中竝直赴殿試哨官前守門將許鏛貫一中邊三中壯勇衛資憲金得源邊四中竝加資旗牌官前萬戶金鎭喆貫二中邊一中熟馬帖一隻武士折衝金成業貫一中邊二中旗牌官直赴呂鉉長邊三中竝半熟馬一隻賜給鐵箭入格額外壯勇衛直赴柳得源一矢一百三十二步二矢一百二十七步三矢一百三十步壯勇衛閑良鄭東鎭一矢一百五十三步二矢一百六十四步三矢一百六十步竝直赴殿試壯勇衛正憲金光益一矢一百六十六步二矢一百六十二步三矢一百六十七步加資壯勇衛折衝趙命載一矢一百六十一步二矢一百五十九步三矢一百六十八步壯勇衛嘉善趙元範一矢一百六十七步二矢一百五十二步三矢一百五十八步竝邊將除授壯勇衛各技詐畵優等人一等折衝任慶麗加資二等趙光國等二人付上護軍三等嘉善宋亮臣折衝金履慶付司果四等出身文處謙等五人竝熟馬帖一隻五等嘉善陸致謙等五人竝半熟馬帖一隻賜給六等嘉義安彰績等五人竝兒馬帖一隻賜給善騎隊各技計畵優等人一等出身金景恒良人宋益臣竝熟馬帖一隻二等兼司僕都潤身等三人竝半熟馬一隻三等出身金光福等三人竝兒馬帖一隻賜給
정조 16년 · 강
命訓將趙心泰水原下去時命召仍佩往來
정조 16년 · 목
敎曰訓鍊大將趙心泰水原植木看審次下去時仍佩往來訓局則都提調總察捕將則他邊大將兼察
정조 16년 · 강
命區劃總廳錢四千兩於水原府貸安城紙匠之移居者
정조 16년 · 목
備局啓言安城紙匠之自願移居於水原新邑者以公貨限四千兩貸給使之接濟區劃凡節草記以聞事命下矣紙匠卽居一於工匠而前年工匠之來接也旣以公貨許貸一以勞徕一以制產今於紙匠之來何可不用已行之例乎總廳管轄水原其所接濟等節不可責之他衙門就其封不動錢貨除出四千兩區劃水原府使使無邊貸給若其有根着者爲頭目懸保之規及限三年興利資生後自乙卯爲始以十分一逐年備納於本府自本府輸致於總廳等諸條一依前年工匠例擧行事請分付該廳該府允之
정조 16년 · 강
設式年文科生畵試試官具庠李在學李集斗柳文養安廷玹李貞運尹魯東
정조 16년 · 강
御春塘臺行別軍職宣傳官內乘武藝廳禁旅等春等試射及西北別付料試射
정조 16년 · 목
別軍職宣傳官內乘等試射本以十巡爲之而因雨下命減五巡取三中以上施賞武藝廳孫大賢騎蒭三中直赴會試額外禁軍閑良林必榮鐵箭一矢一百四十五步二矢一百四十一步三矢一百四十二步直赴殿試出身兪範柱一矢一百四十四步二矢一百四十三步三矢一百四十步筒箇一部賜給金憲柱一矢一百二十一步二矢一百二十五步三矢一百二十二步弓矢賜給淸南別付料出身李湒柳葉箭邊四中加資嘉善金重栗邊三中熟馬帖一隻賜給北別付料閑良尹宗鐸貫一中邊二中淸南別付料閑良金學祖邊三中竝直赴殿試閑良李益淳白仁默邊二中直赴會試更試淸南別付料閑良韓亨洙邊三中李益淳白仁默邊二中騎蒭三中竝直赴殿試
정조 16년 · 강
拿禁軍別將李明運及各番將數其不能檢束禁旅之罪正領等令兵判決棍充軍
정조 16년 · 목
禁旅等行陣時不能御馬或先或後班伍不整故別將以下竝拿入敎以曾於禁軍處旣有待春等試射處分之敎則渠輩又焉敢不守行伍乎大違三令之意如渠無知之類將焉用之雖以將領言之常時如能檢束豈至如此無紀律乎別將則年旣裒老番將則除拜屬耳今姑參酌而至於正領旣置久勤陞六之窠使之專意檢飭則今日事豈不萬萬駭然乎爾等當令兵判決棍後充軍於畿沿矣燈命拿出
정조 16년 · 강
重推訓鍊大將趙心泰
정조 16년 · 목
敎曰武藝廳春等試射時器械不爲待令以致遲滯常時不能檢飭之失在所難免訓鍊大將趙心泰從重推考
정조 16년 · 강
命林必榮唱第到門日致祭于林忠愍祠仍以必榮爲宣傳官
정조 16년 · 목
敎曰今春等宣薦內禁衛試射時額外內禁衛閑良林必榮依定式直赴殿試聞是故忠臣林忠愍之奉祀孫云唱第後到門日遣官致祭忠愍祠宇仍令兵曹南行宣傳官前已登科者竝作窠今日口傳單付待出六還作南行窠事分付
정조 16년 · 강
命別軍職任聖說陞敍
정조 16년 · 목
敎曰內乘別軍職宣傳官今春等試射時別軍職任聖說居首陞敍
정조 16년 · 강
召見回榜出身崔奉昌于重熙堂
정조 16년 · 목
予謂奉昌曰年今幾何對曰八十六歲予曰前已陞資乎對曰已陞嘉善予曰爾之子孫爲幾何對曰有子四人孫十三人矣予曰爾之子孫皆爲軍役而見今率來之子亦未免役乎對曰長子外皆爲軍役矣敎承旨李百亨曰此人役名特爲除減事分付備局又曰宴需依例題給事分付三營門內吹三絃亦爲出給爾須善爲宴樂
정조 16년 · 강
命光陵參奉朴漢東昌陵參奉李炯孝陵參奉權思潤康陵參奉金壽祖假監役金相䕫監役黃道源童蒙敎官權太應假監役朴獻源相換
정조 16년 · 목
禮曹啓言卽接光陵令昌陵令孝陵別檢康陵令所報則本陵寒食祭享兩官當爲備員將事而光陵參奉朴漢東在於醴泉地昌陵參奉李炯在於瑞興地孝陵參奉權思潤在於安東地康陵參奉金壽祖在於長城地俱未上來云請竝改差其代令該曹口傳差出以爲備員將事之地敎曰申飭道臣斯速起送形正狀聞旣以特敎差除則豈可徒然改差乎京職口傳相換事分付銓曹
정조 16년 · 강
命明日三日製藝文提學牌招
정조 16년 · 목
因兵曹堂下武臣朔試射設行單子敎曰弘文提學旣以朔試射進去三日製則藝文提學待明朝牌招
정조 16년 · 강
命內禁衛金守淵等喬桐府充軍
정조 16년 · 목
兵曹啓言依下敎一內禁軍正金守淵陽城縣尹範喆仁川府許梓通津府領權翊金浦郡元永厚安山郡尹孝達交河郡李台遠南陽府李厚重富平府安敢國豐德府申虎文陽川縣竝充軍令畿營定驛子押送敎以喬桐府一竝充軍
정조 16년 · 목
禁府啓請時囚李允行徐有膺金洛一李源明高允赫權祐等各杖一百以公罪收贖放送允之敎以如有功議各減一等又以李允行議減一等徐有膺李源明高允赫權祐竝功減一等各杖九十以公罪收贖金洛一無功議啓
정조 16년 · 강
式年文科會試試官進榜目
정조 16년 · 목
取三十二人幼學鄭渤居首
정조 16년 · 목
狀啓以爲各邑鎭二月終巡分賑一依式例擧行而饑口較諸中巡所加爲三百八十八口口數穀總及月終都數修成册上送于賑廳見今東作將始賑民中自願歸農與傭賃之類或付巡還或拔賑案而另加審察毋致有虛實相蒙彼此不及之意嚴飭於開賑邑鎭○尤甚邑鎭鐵山府飢口三千二百二折米九十三石十三斗二升醬八石一斗五升零○粥大米三石七斗八升零醬六斗七升零藿三百六十九立宣川府飢口一千四百十二折米四十一石六斗六升鹽三石八斗七升零○粥小米二石三斗九升零醬五斗五升藿二百三立龍川府飢口五千五百二折米一百六十七石一斗八升鹽十五石一斗二升零○粥小米五石十斗六升零太三石十斗零鹽十四斗零龜城府飢口三千八百二十四折米一百十四石十斗五升醬十石二斗九升○粥小米六石五斗五升零鹽五斗七升零宣沙鎭飢口三百七十九折米十一石三斗三升醬十四斗七升零○粥大米九斗零醬七升零藿六十三立阿耳鎭飢口二百七十折米八石二斗七升鹽十一斗零○粥小米四斗一升零太二斗七升鹽六升零車嶺鎭飢口二百二十一折米六石九斗三升醬八斗八升零○粥小米三斗三升零太二斗二升零鹽四升零牛峴鎭飢口二百八十七折米八石七斗五升鹽十一斗一升零○粥小米四斗一升零太二斗八升零鹽五升零彌串鎭飢口二百十折米六石五斗四升醬八斗五升零○粥小米五斗三升零安義鎭飢口一百九十八折米五石十四斗五升鹽八斗○粥小米三斗零太一斗九升零鹽三升零西林鎭飢口一百三十三折米三石十二斗六升醬四斗八升零○粥大米二斗零醬五升零藿二十立植松鎭飢口一百三十九折米四石二斗二升鹽五斗四升零○粥小米三斗三升零鹽一升零山羊會鎭飢口一百十折米三石六斗六升鹽四斗八升零○粥小米一斗四升零太一斗四升零鹽二升零之次邑鎭雲山郡飢口六百八十八折米十九石十四斗八升醬一石十斗五升零○粥小米九斗三升零太六斗八升零鹽二斗零孟山縣飢口五百三十四折米十六石四斗六升鹽一石七斗二升零○粥小米四斗七升零醬一斗八升零藿一百十三立委曲鎭飢口八十七折米二石七斗六升醬三斗一升零○粥小米二斗零鹽二升零中巡飢口一萬六千八百八內一百七十二口付還及傭役拔去五百六十口追付終巡實飢口一萬七千一百九十六折米五百十四石三斗二升鹽二十二石十二斗七升醬二十二石十斗一升零粥大米四石四斗零小米十七石一斗零太四石十三斗一升零鹽一石九斗六升零醬一石五升零藿七百六十八立
정조 16년 · 강
遞大司憲具㢞承旨徐有秉以趙宗鉉爲大司憲柳文養爲承旨竝前望也
정조 16년 · 목
㢞違召有秉在外也
정조 16년 · 강
以徐浩修爲禮曹判書前望也
정조 16년 · 강
命禮堂詣北道兩本宮攝行酌獻禮仍行各陵奉審
정조 16년 · 목
敎曰北道陵寢禮堂奉審當次年已過每有待下敎之命矣今番咸與本宮祭器新造下送而祭圖與定例尙未一定永興本宮則欲待奉審後爲之只以昨各持來之文蹟留置矣禮堂奉審之許久曠行不但事面未安祭儀事兼有所重豈可付之道臣因便爲之乎禮堂奉審今月內發行兩宮祭式旣釐正且有禮堂將事之故例先詣咸陽本宮攝行酌獻禮次詣永興本宮一體行祀仍行各陵寢奉審以來又敎曰自有所重則奉審不可許久曠行而民邑廚傳之弊亦不可不念今番禮堂奉審之行凡係爲弊之端各別省略驛馹勿爲濫把俾無一毫貽弊事令廟堂嚴飭行會
정조 16년 · 강
有政吏曹判書金思穆參判朴祐源參議徐邁修進
정조 16년 · 목
以尹東晚爲大司諫宋民載爲執義任長源爲掌令洪克浩爲持平柳星漢爲正言李殷模爲副校理李貞運爲修撰朴奎淳爲副修撰林蓍喆爲同義禁
정조 16년 · 강
召見回榜人韓汝胄于重熙堂
정조 16년 · 목
汝胄入庭行禮敎以老人如難起伏使其子孫扶之可也行禮設問年今幾何汝胄對曰九十八歲矣又問其寢食何如對曰善飯穩睡矣敎以三營門之題給宴需兩若難於領去則當使畿營輸給又於下去時自畿營給馬匹善爲下去也
정조 16년 · 목
箚略曰臣冒叨匪據今易三箇月矣隨行逐隊無一猷爲古人所謂伴食中書者正爲臣準備語也此際以會圈事轉生葛藤儒臣聲罪大僚引咎致令至尊獨勞於上酬應紛紜莫非臣惹起事端以至於此也論其辜負合被大何且念臣蒲柳之質早衰犬馬之病轉深政府重任決非臣養病之所也情地之不安旣如右疾病之難强又如此再昨登筵冒死陳懇未蒙體諒之恩下情抑鬱無地自容苟使臣宜不去而求去則是圖占便宜負國負息也臣雖無狀豈忍爲此宜去而不去則是貪戀榮祿患得患失也以聖上則哲之明亦安用彼相爲哉自以爲參前倚衡有斟酌商量者存究其情踪則可謂迫隘而若其區區所執則亦可謂迷不知變矣乞許斥退批以昨筵己料卿陳懇之本意不在於所愼矣今又見卿箚果然卿之疾病之不至於難强已所領略者敦迫之外寧有更容他說況昨筵之論何等丁寧則卿必欲拂衣決退面勸而所不得者豈可以齟齬文字數行勉回若浼之執耶如是也則中書無視事之大臣使公卿百執事直請裁決庶務於承政院而予將替行大臣之事乎大抵無必可去之義而便欲決去這間微旨奧意非予寡昧所可融會貫通如以今日之申論不以爲不是望須勿辭視事仍命遣史官傳論
정조 16년 · 강
正言柳星漢疏陳父病乞救護尾付情勢賜例批
정조 16년 · 목
疏略曰臣以湖右掌試事有難冒之端昨年監試試官韓用鐸竄配後參試官李斌金聖準供辭皆以奸吏方文哲爲肯綮而其指意則專歸於庚戌秋試官其時試官卽臣也李斌則曰專由於禮山監試文哲弄奸之事金聖準則曰頗有濁亂之跡其曰專由頗有雖微有不同而其罪狀臣則一也臣雖萬萬無似九十人試券不能自辦而仰一吏之口吻則是無挈甁之智也乞令道臣刑其吏覈其實焉
정조 16년 · 강
命麻田前郡守鄭履玉拿處傳旨付標
정조 16년 · 목
義禁府以交河前郡守林性運拿因星州前牧使洪守榮麻田前郡守鄭履玉拿來啓允之敎以昨筵欲爲下敎未果鄭履玉事其時鈴原府院君神道碑有御諱使之建閣也因道伯筵奏往復該廳使之從便貸用則雖非此惠堂句管時事同爲提奏於擧條未免不審履玉勿論傳旨付摽
정조 16년 · 목
義禁府啓言文河前郡守林性運原情以爲庚戌條結錢四百七兩零今正月盡爲上納過期稽納雖綠歲歉之致而違越事目罪無所逃至於稅米太合爲十石零尙在未收中者果是京倉主人弄奸此莫非昏憒不職之致云矣請刑推得情敎以旣有奪告身之命別無加勘之律放送又啓言公州前判官尹秀東原情以爲庚戌條結錢一千七百兩去卒亥秋已爲上納受出尺文卽爲考還于營門矣遞來後始聞該吏輩中間弄奸至今不納云故探問該廳往復本邑則尺文果是僞造莫重上納認以已納因此愆期無所逃罪云矣請刑推得情敎以尺文之眞僞無以卽辨則見欺豈爲重罪罪名分揀浚放送又啓言郭山前郡守金最煥原情以爲庚戌秋事大歉還戶中無依之類萬無準捧之望當捧條中二千四百九十石不得已以已捧樣條報營門而私分一千二百五十九石則辛亥年時氣大熾民情遑急故先爲分給方欲修報之際猝當遞歸未及報營云矣請議處敎以考律以單記勘放又啓言馬島前萬戶權道性原情以爲已酉到任後反閱各穀則白米都數二千三百十石零內時在四百三十一石正租都數一千五百四十二石內時在五十九石故不勝驚駭欲報營門則男女老少遮擁泣訴有所不忍仍爲停報昨年夏間自營門還餉虛留自首之關文來到而迷劣所致不卽首實云矣請刑推得情敎以除刑推考律以草記勘放
정조 16년 · 강
放金化縣定配罪人柳孝遠
정조 16년 · 강
還給秋曹草記仍飭洪百游賣鄕錢定日徵給
정조 16년 · 목
該曹啓言因鐵山人鄭機擊錚洪百游賣鄕錢五百五十兩更爲退限備給事命下矣以傳敎內辭意申飭嚴明而其子慶運保囚督納于今四朔少不動念慶運謂有父病故代奴保放矣久不來現故發差推捉則百游無恙在家掩匿其子於他處乃以死不就囚等說肆口叱斥如此蔑法誠一變怪洪百游請令該府拿處而慶運捉來嚴囚杖治督捧敎以此草記寧有如許國綱還給定日徵給草記後洪百游仍送該府照律
정조 16년 · 목
狀啓以爲臣在義州府巡過邑鎭監賑形止已爲馳啓而自龍川至肅川公私設賑之處糧米飯羹一一分饋詳察民勢俱無顑頷之形邑治迃僻處則分遣幕屬饋飯給糧之節與各該邑鎭守令邊將眼同擧行三月終巡分賑口數穀總修成册上送賑恤廳○尤甚邑鎭鐵山府飢口三千四百九十四折米一百一石十三斗二升醬八石十斗九升零○粥大米三石八升零醬六斗三升零藿四百五十立宣川府飢口一千七百四十八折米五十一石七斗四升鹽四石七斗零○粥小米二石十二斗二升零醬八斗藿一百七十五立龍川府飢口五千五百九折未一百六十七石四斗四升零醬十五石一斗四升零○粥大米九石五斗七升零醬二石十斗零藿一千三百七十七立龜城府飢口四千三百三十六折米一百二十九石十斗一升醬十一石七斗二升零○粥小米七石二斗七升零醬一石六斗六升零藿一千八十四立零宣沙鎭飢口三百七十二折米十一石醬米六斗三升零十四斗四升○粥大醬七升零藿六十立零阿耳鎭飢口二百七十五折米八石五斗四升鹽十一斗三升零○粥小米四斗二升零太二斗七升零鹽七升零車嶺鎭飢口二百二十三折米六石十斗一升鹽八斗八升零○粥小米三斗三升零太二斗二升零鹽四升零牛峴鎭飢口二百七十一折米八石二升醬十斗四升零○粥小米六斗二升醬一斗三升零藿六十七立彌串鎭飢口一百五十九折米四石十斗九升鹽六斗二升零○粥小米三斗九升零安義鎭飢口一百九十三折米五石十二斗三升醬七斗八升零○粥小米二斗九升零太一斗九升零鹽三升零西林鎭飢口一百三十折米三石十一斗四升鹽四斗七升零○粥小米一斗五升零醬二升零藿十八立植松鎭飢口一百三十折米三石十三斗醬五斗一升○粥小米三斗二升零醬六升零藿二十二立山羊會鎭飢口一百四折米三石三斗九升鹽四斗五升零○粥小米一斗七升零太一斗零鹽二升零之次邑孟山縣飢口五百五十六折米十六石十三斗九升醬一石七斗九升零○粥小米四斗八升零醬一斗九升零藿一百十四立零中巡飢口一萬七千七十一內一百五十七口付還及傭役拔去五百八十六口追付终巡飢口一萬七千五百折米五百二十二石十一斗二升鹽六石十二斗八升零醬三十九石五斗三升零粥大米十二石十二斗九升小米十二石二斗五升零太七斗九升零鹽一斗七升零醬五石六斗藿三千三百六十九立零
정조 16년 · 강
命進士李溶令銓曹收用細藍坪輦路民田蠲稅